UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS AFGØRELSE om edb-registrering af punktafgiftspligtige varers bevægelser og kontrollen hermed OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. BAGGRUND

Kommissionen har med udgangspunkt i EF-traktatens artikel 95 den 19. november 2001 fremlagt ovennævnte forslag til afgørelse for Europa-Parlamentet og Rådet.

Det Europæiske Økonomiske og Sociale Udvalg afgav udtalelse den 29. maj 2002.

Europa-Parlamentet vedtog en udtalelse ved førstebehandlingen den 24. september 2002.

Kommissionen har godkendt størstedelen af Parlamentets ændringer og fremlagde det ændrede forslag for Rådet den 20. december 2002.

Rådet vedtog med enstemmighed sin fælles holdning den 21. januar 2003.

Den 8. april 2003 vedtog Europa-Parlamentet ved andenbehandlingen seks ændringer til Rådets fælles holdning.

Denne udtalelse udgør i overensstemmelse med EF-traktatens artikel 251, stk. 2, litra c), Kommissionens holdning til Europa-Parlamentets ændringer .

2. FORMÅLET MED KOMMISSIONENS FORSLAG

Kommissionens forslag har til formål at gennemføre et integreret edb-registreringssystem, der giver mulighed for at følge og kontrollere punktafgiftsbelagte varers (alkohol, tobak, mineralolier) bevægelser inden for Fællesskabet. Et sådant integreret system vil gøre det muligt at erstatte det administrative ledsagedokument (et dokument, der for øjeblikket ledsager punktafgiftspligtige varer, der transporteres mellem medlemsstaterne under suspensionsordningen) med en edb-besked, der sætter virksomhederne i forbindelse med hinanden via de relevante nationale myndigheder.

Kommissionens forslag fastlægger medlemsstaternes og Kommissionens respektive forpligtelser i forbindelse med indførelsen af dette system og indeholder et specifikt budget for udviklingen af de fællesskabsmæssige elementer af dette system.

3. KOMMISSIONENS HOLDNING TIL EUROPA-PARLAMENTETS ÆNDRINGER

3.1. Sammenfatning af Kommissionens holdning

Kommissionen kan acceptere Europa-Parlamentets seks ændringer i deres helhed, idet den mener, at de supplerer og forbedrer den fælles holdning.

3.2. Parlamentets ændringer ved andenbehandlingen

3.2.1. Godkendte ændringer

3.2.1.1. Ændring 1 (ny betragtning 4a) og ændring 4 (artikel 3, nyt stk. 1a) (integrering mellem edb-registreringssystemet for punktafgiftsbelagte varers bevægelser og forsendelsessystemet).

Med disse to ændringer indføres en ny betragtning 4a) og et nyt stk. 1a i artikel 3 med henblik på at opnå kompatibilitet eller, hvis det er teknisk muligt, integrering mellem systemet i forslaget til Europa-Parlamentets og Rådets afgørelse (EMCS) og det edb-baserede forsendelsessystem (NCTS).

Kommissionen accepterer disse to ændringer, idet de tydeliggør teksten. Ændringerne består af en erklæring, som Rådet besluttede at vedføje protokollen ved førstebehandlingen.

3.2.1.2. Ændring 2 (ny betragtning 6a) (medlemsstaternes behandling af de erhvervsdrivende).

Med denne ændring indføres en ny betragtning 6a, der tydeliggør, at medlemsstaterne i forbindelse med udviklingen af de nationale elementer i systemet skal behandle de erhvervsdrivende på samme måde som i andre nationale edb-systemer. Især skal de give de erhvervsdrivende, navnlig små og mellemstore virksomheder, mulighed for at gøre brug af de nationale komponenter til den lavest mulige pris og fremme alle tiltag, der gør det muligt for de erhvervsdrivende at bevare konkurrenceevnen.

Kommissionen accepterer denne ændring, idet den gør det muligt for de erhvervsdrivende, navnlig små og mellemstore virksomheder, at gøre brug af de nationale komponenter i systemet til den lavest mulige pris.

3.2.1.3. Ændring 3 (ny betragtning 10a) (udvikling af midlertidige applikationer i samarbejde med medlemsstaterne og under hensyntagen til ønskerne i de berørte økonomiske sektorer).

Med denne ændring indføres en ny betragtning 10a, således at der, indtil systemet er færdigudviklet, kan gennemføres midlertidige løsninger til forbedring af det nuværende system i samarbejde med medlemsstaterne og under hensyntagen til ønskerne i de berørte økonomiske sektorer.

Kommissionen accepterer denne ændring, idet den allerede har påbegyndt flere lignende tiltag.

3.2.1.4. Ændring 5 (Artikel 4, stk. 1, nyt underpunkt aa) (udarbejdelse af den højest mulige sikkerhedsstandard).

Med denne ændring indføjes i artikel 4, stk. 1, et nyt underpunkt aa, således at behovet for at udarbejde den højest mulige sikkerhedsstandard understreges.

Kommissionen er enig i denne betragtning, og kan derfor acceptere ændringen.

3.2.1.5. Ændring 6 (tilføjelse til artikel 9) (kandidatlandenes (frivillige) deltagelse i afprøvningen af systemet.

Denne ændring medfører en præcisering i artikel 9, som giver kandidatlandene mulighed for (hvis de ønsker det) at deltage i afprøvningen af systemet.

Kommissionen accepterer denne ændring, idet den giver kandidatlandene mulighed for at deltage i afprøvningen af systemet, uden der er tale om en forpligtelse.

4. KONKLUSION

Kommissionen ændrer sit forslag i overensstemmelse med ovenstående i medfør af EF-traktatens artikel 250, stk. 2.